PEZINOK 3. júla (SITA) - Senát Špeciálneho súdu v Pezinku pod vedením Jána Hrubalu dnes na verejnom zasadnutí prijal obžalobu voči Branislavovi A. a spol. Šesť zo 17 skutkov východoslovenskej zločineckej skupiny vylúčil na samostatné konanie, ktorého termín ešte nie je známy. Za ostatné skutky, vrátane vraždy Arpáda Nistora, sa pred súd postaví 12 členov skupiny 11. septembra 2008, kedy sa začne osemdenné hlavné pojednávanie. Agentúru SITA informovala hovorkyňa Špeciálneho súdu Katarína Kudjáková.
Na dnešnom prejednaní obžaloby sa zúčastnilo 11 z 12 obžalovaných, vrátane Branislava A. Toho spolu s ďalšími tromi eskortovali z väzby. Alexander Ch. neprišiel, pretože je dlhodobo v Anglicku a na Slovensko by mal prísť až v auguste. Jeho skutok – trestný čin vydierania, z ktorého je obžalovaný spolu s ďalšími – senát vylúčil na samostatné konanie. Popoludní trojica - Branislav A., Nikola P. a Jozef B. opäť požiadala o prepustenie z väzby, súd ich žiadosť opätovne zamietol.
Všetci obžalovaní a prokurátor dnes rovnako odmietli aj možnosť dohody o vine a treste. Podľa prokurátora na ňu nie sú splnené podmienky a obžalovaní jednohlasne tvrdili, že sú nevinní a skutky uvedené v obžalobe nespáchali.
Dvanásť členov východoslovenskej zločineckej skupiny Branislava A. má podľa obžaloby na svedomí 17 skutkov, okrem iných aj trestný čin založenia, zosnovania a podporovania zločineckej skupiny, vraždu Arpáda Nistora, krádeže, ublíženie na zdraví, vydieranie, hrubý nátlak, poškodzovanie cudzej veci, všeobecné ohrozenie, nedovolené ozbrojovanie a podplácanie. Spis má 10 zväzkov, čo je približne 4 600 strán, prokurátor navrhuje vypočuť počas pojednávania viac ako 70 svedkov.
V júni minulého roku Branislava A. odsúdili na 24 rokov väzenia. Krajský súd v Banskej Bystrici ho uznal za vinného z vraždy Mariána Karcela, svedka v prípade údajného bossa banskobystrického podsvetia Mikuláša Č. Rozsudok nie je právoplatný. Branislava A. stíhajú aj za prevádzačstvo a vraždu mladej ženy a desaťročného chlapca z konca roku 2004.